Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 159/15/7703	Kežmarok, 18.5.2015
EEČ : 2-56-44-2015

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Kežmarok
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
ako matka maloletého XXXXX,  nar. XXXXX, a maloletého XXXXX, nar. XXXXX, hoci jej vyživovacia povinnosť vyplývala priamo zo Zákona o rodine a rozsudkom Okresného súdu XXXXX sp. zn.: XXXXX, právoplatným dňa 16.06.2007, bola zaviazaná prispievať na ich výživu počnúc dňom 16.06.2007, mesačne sumou po 22,61 € /681,- Sk/ do 15. dňa v mesiaci vopred k rukám otca, si túto vyživovaciu povinnosť napriek svojim možnostiam a schopnostiam v  XXXXX a inde úmyselne riadne neplnila v období od 26.10.2011 do 16.04.2015, čím jej takto za uvedené obdobie vznikol dlh na výživnom pre otca XXXXX  v  sume  1.849,24 €,

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
     Uznesením vyšetrovateľa OR PZ, Odboru kriminálnej polície XXXXX  sp. zn.: XXXXX zo dňa 22.02.2015 bolo začaté trestné stíhanie a uznesením tohto orgánu pod rovnakou spisovou značkou zo dňa 27.03.2015 bolo vznesené obvinenie XXXXX pre prečin zanedbania povinnej  výživy  podľa   § 207 ods. 1, ods. 3 písm. b/ Trestného zákona  na tom skutkovom základe,  že ako matka v mieste trvalého bydliska detí a inde si neplnila vyživovaciu povinnosť voči svojim deťom, a to mal. XXXXX, nar. XXXXX, a mal. XXXXX, nar. XXXXX, obaja trvale bytom u otca XXXXX, nar. XXXXX v XXXXX, XXXXX, XXXXX, tak, ako jej to vyplývalo zo Zákona o rodine a na základe rozhodnutia Okresného súdu XXXXX sp. zn.: XXXXX ktoré nadobudlo právoplatnosť dňa 16.06.2007, ktorým  bola  zaviazaná  prispievať  na ich výživu počnúc dňom 16.06.2007, mesačne sumou po 22,61 € /681,- Sk/ k rukám otca vždy do 15. dňa v mesiaci vopred, čím jej takto od 26.10.2011 doposiaľ vznikol dlh na výživnom v sume 1.829,24 €.

     V priebehu prípravného konania bolo zistené, že obvinená XXXXX dňa 16.04.2015 zomrela - túto skutočnosť preukazuje úmrtný list zo dňa 28.04.2015, vydaný Matričným úradom Mesta XXXXX.

     Z ustanovenia § 9 ods. 1 písm. d/ Trestného poriadku vyplýva, že trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

      Podľa § 215 ods. 1 písm. d/ Trestného poriadku prokurátor zastaví trestné stíhanie, ak je trestné stíhanie neprípustné podľa § 9 / Trestného poriadku /.

      Vzhľadom k tomu, že bolo preukázané, že obvinená XXXXX zomrela, bolo potrebné rozhodnúť tak, ako je uvedené vo výrokovej časti tohto uznesenia a trestné stíhanie obvinenej XXXXX podľa § 215 ods. 1 písm. d/ Trestného poriadku s poukazom  na  § 9 ods. 1 písm. d/ Trestného poriadku zastaviť, pretože trestné stíhanie je neprípustné.

     

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jana Mitníková
prokurátorka